Сыт щыгъуи зыхуей IэнатIэщ
КъБР-м щыIэ МВД-м щекIуэкIащ Урысей МВД-м СвязымкIэ и IэнатIэхэр къызэрызэрагъэпэщрэ илъэс 70 зэрырикъум теухуа зэIущIэ.
Фигу къэдгъэкIыжынщи, 1949 гъэм дыгъэгъазэм и 10-м СССР-м къэрал кIуэцI IуэхухэмкIэ и министрым къыдигъэкIащ «Министерствэм и Автомат телефон станцым и стационар къудамэхэр лажьэу яутIыпщ хъунрэ мыхъунрэ къэзыпщытэну комиссэ къызэгъэпэщыным теухуауэ» приказ. Аращ мы IэнатIэм щIэдзапIэ хуэхъуари, мы махуэр ягъэлъэпIэныр къызыхэкIари. КъыкIэлъыкIуэ илъэс 50-м IэнатIэм зэхъуэкIыныгъэ инхэр игъуэтащ, иужькIэ ар хуэкIуащ Щхьэхуэу щыт Связь хэхам и центр нэхъыщхьэм. 1999 ягъэуващ а махуэр гъэлъэпIэныр.
— IэнатIэм и къудамэхэм я лэжьакIуэхэм зэфIагъэкI лэжьыгъэм мыхьэнэшхуэ иIэщ. Абыхэм я IэщIагъэм куууэ зэрыхащIыкIым и фIыгъэкIэ, къэрал кIуэцI IуэхухэмкIэ органхэр зэпыу имыIэу, фIагъышхуэ зиIэ связкIэ, иджырей зэманым хуэкIуэ лэжьыгъэм ехьэлIа хъыбархэмкIэ зэхъуэжэнымкIэ къызэгъэпэщащ, — жиIащ КъБР-м къэрал кIуэцI IуэхухэмкIэ и министрым и къуэдзэ Уэтэр Владимир. Апхуэдэуи къыхигъэщащ связымкIэ IэнатIэхэр зэфIэувэным, абыхэм зегъэужьыным къулыкъум и ветеранхэм хэлъхьэныгъэшхуэ зэрыхуащIар.
Уэтэр Владимир къеджащ Урысей МВД-м хъыбар технологиехэмкIэ, связымрэ хъыбархэр хъумэнымкIэ и департаментым и унафэщI, къэрал кIуэцI къулыкъум и генерал-майор Балаев Александррэ Урысей МВД-м связымкIэ и департаментым и Ветеранхэм я советым и тхьэмадэ Туркин Александррэ къабгъэдэкI псалъэ гуапэхэм.
КъБР-м щыIэ МВД-м и тылым и унафэщI, къэрал кIуэцI къулыкъум и полковник Куэпэшэр Владимир къызэхуэсахэм яжриIащ къалэным адэкIи ехъулIэныгъэхэр щызыIэрагъэхьэну, унагъуэ зэIузэпэщ яIэну зэригуапэр.
Лэжьыгъэм щаIэ ехъулIэныгъэхэм, Урысей МВД-м СвязымкIэ и IэнатIэхэр къызэрызэрагъэпэщрэ илъэс 70 зэрырикъум я щIыхькIэ лэжьакIуэ нэхъыфIхэм фэеплъ медалхэр иратащ.
УАРДЭ Жантинэ.
